**Védekezni kell a madárinfluenza ellen**

**Madárinfluenza vírus jelenlétét mutatta ki a NÉBIH egy Csongárd megyében elhullott hattyúban. A kimutatott szerotípus (H5N8) kapcsán eddig még sosem fordult elő emberi megbetegedés. A baromfiállományokra azonban komoly veszélyt jelent, ezért a hatóság felhívja az állattartók figyelmét a megelőzés fontosságára.**

A madárinfluenza H5N8 törzse az elmúlt két évben több járványt okozott világszerte a baromfiállományokban, súlyos közvetlen és közvetett károkat előidézve. Jelenleg is számos ország küzd madárinfluenzával.

A járványtani kutatások valószínűsítik, hogy a vonuló madaraknak is szerepe van a betegség terjesztésében. Legnagyobb veszélynek azok a víziszárnyas állományok vannak kitéve, melyeket részben vagy teljesen kifutón, legelőn tartanak. Az őszi madárvonulás időszaka alatt ezért fokozottan kell óvni a szárnyasokat a vadon élő madarakkal történő érintkezéstől. Az óvintézkedéseknek ki kell térniük a védett helyen történő etetésre, itatásra, valamint a takarmány és a trágya biztonságos tárolására.

A madárinfluenza tünetei különfélék lehetnek, melyek függnek a vírus megbetegítő képességétől, a madarak fajától, korától, tartási körülményeitől. Kezdeti tünet lehet az étvágytalanság, a folyadékfelvétel csökkenése és néhány egyed elhullása. Később, vagy más esetben hirtelen, akár előzetes tünetek nélkül nagyarányú elhullás is előfordulhat. A betegség jele lehet a tojástermelés vagy a testtömeg gyarapodás csökkenése is.

Kulcsfontosságú, hogy az állattartók szigorúan betartsák az általános járványvédelmi szabályokat és jelezzék az állatorvosuknak vagy az állategészségügyi hatóságnak, ha állataikon bármilyen tünetet észlelnek.

A betegségről és lehetséges következményeiről további információk olvashatók a [NÉBIH honlapján](http://portal.nebih.gov.hu/-/a-madarinfluenzarol).

2016. október „…”

Nemzeti Élelmiszerlánc-biztonsági Hivatal

Állategészségügyi és Állatvédelmi Igazgatóság